*A*) Nomina monasteriorum quorum abbates interfuerunt Capitulo generali anno 1509. De Cistercio, s. th. pr., de Firmitate, de Pontigniaco, de Claravalle, de Morimundo, de Caroliloco, s. th. pr., de Altaripa, s. th. pr., de Bullione, de Cupro, de Bellavalle, de Miratorio, de Buxeria Aeduensi, de Charitate, de Regniaco, de Sancto Andrea in Goufferno, de Florido campo, de Wantgrowitz, de Valcellis, de Nepomuk, de Nigrolacu, de Prathea, de Theoloco, de Vallelucenti, de Valloliis, de Bellobecco, de Quinciaco, de Rippatorio, de Aceyo, de Recluso, de Monasteriis in Argona, de Longovado, de Callovio, de Cheminione, de Bithania, de Clarofonte, de Gratia Dei, de Belloloco Lingonensi, de Loco Dei in Ponthino, de Roseriis, de Fristof [Fristorf], de Marcilliaco, de Pietate Beatae Mariae. *B*) Ordinatio Capituli generalis anno 1509. *Diffinitores* : De **Cistercio* s. th. pr., de Altaripa, s. th. pr., de Bellobecco, de Miratorio, de Buxeria Aeduensi, monasteriorum abbates. — De **Firmitate**, de Cupro, de Charitate, de Wantgrowitz, de Nigrolacu, monasteriorum abbates. — De **Pontigniaco**, de Caroliloco, s. th. pr., de Vallelucenti, de Callovio, de Prathea, monasteriorum abbates. — De **Claravalle**, de Bullione, s. th. pr., de Longovado, de Valcellis, de Loco Dei in Ponthino, monasteriorum abbates. — De **Morimundo**, de Bellavalle, de Theoloco, de Floridocampo, de Nepomuk, monasteriorum abbates. *Confessores* : De Nepomuk, de Quinciaco, de Marcilliaco, monasteriorum abbates. *Promotor causarum* : Frater Blasius de Afereyo, Cistercii professus, bacc. form. *Receptor excusationum* : de Cheminione monasterii abbas. *Portarius diffinitorii* : de Rippatorio monasterii abbas. *Notarii abbates* : de Rigniaco, de Recluso, monasteriorum abbates. *Auditores computationum* : de Sancto Andrea, de Monasteriis in Argona, et illi quos Rmus D. N. Cisterciensis voluerit deputare. *Notarii ad pedes* : fratres Petrus de Vireyo, Guillelmus de Divione tertius, Cistercii professi. * * * Anno Domini millesimo quingentesimo nono, in generali Capitulo tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo… *etc.* 2.  Praeterea pro serenissimo… *etc.* 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIO] GENERALIS 6.  Cum totus Ordo noster … necnon in summa 9033 libr. 15 solid. 6. denar. turon. pro resta computationum generalis Capituli anni 1508 … *etc.* [DIFFINITIONES] SPECIALES 7.  Quia generale Capitulum rebus Ordinis nostri salubriter providere cupiens, vidit et diligenter examinavit tres diffinitiones, quarum prima fuit facta anno Domini 1502 et incipit : Dolenter accepit ; secunda autem facta fuit anno Domini 1504 quae et incipit : Confirmando diffinitionem ; tertia vero edita fuit anno Domini 1505 quae incipit : Detestabilem ; et matura deliberatione habita comperit eas esse rationabiles, privilegiis et statutis Ordinis nostri consonas et pernecessarias ; ideo praesenti diffinitione eas, ac si de verbo ad verbum hic insererentur, approbat, ratificat et confirmat, praecipiens omnibus abbatibus, quatinus eas ad monasteria sua transferrent, patribus autem abbatibus et commissariis universis praecipimus quatinus portent eas secum, publicent et relinquant in omnibus monasteriis quae contingerint eos in posterum visitare. Insuper ut inde nulli possint praetendere causam excusationis, eisdem patribus abbatibus et commissariis praecipit idem generale Capitulum, quatinus in omnibus electionibus, quibus continget eos praesidere, antequam procedant ad electionem, praesentem diffinitionem cum illa quae incipit : Detestabilem, publice legi faciant et exponant. 8.  Generale Capitulum damnis et incommodis monasteriorum diligenter obviare cupiens, abbatibus de Charmeya et de Sigilleriis, et cuilibet eorum committit, ut se debite et diligenter informent de et super quibusdam contractibus quorumdam nemorum seu boscorum, factis per abbatem et conventum monasterii de Recluso, Trecensis dioecesis, et huiusmodi nemora in terras arabiles redigere, mediantibus certis redditibus granorum et aliorum proventuum ; quod si invenerint huiusmodi contractus seu tractatus fore utiles, eosdem confirment, ratificent et approbent, in plenaria Ordinis potestate. COMMISSIONES 9.  Abbatibus de Frigidomonte, de Fulcardimonte et de Loco Dei in Pontino, et duobus eorum, praesens generale Capitulum committit mandatum se diligenter informandi super contentis in contractu, cui praesentes litterae innectuntur, qua informatione facta, si invenerint possessionem seu terrae portionem in dicto contractu mentionatam ad utilitatem monasterii et secundum Ordinis statuta tradi debere et posse ad censum et redditum perpetuum, iuxta conditiones et chargias in dicto tractatu expressas, interveniente super hoc consensu seu contractu abbatis et conventus de Bellobecco, praedictum tractatum, si fieri contigerit inter dictos abbatem et conventum ex una parte, et Ioannem Hyesse in praedicto contractu nominatum, confirment, *etc.*  10.  Generale Capitulum propter certas rationabiles causas decernit citandos esse priorem et cellerarium sive procuratorem et alios quos Rmus duxerit nominandos coram eodem domino nostro ad instantiam promotoris causarum Ordinis, ad diem competentem, responsuros ad ea quae sibi proponentur ex parte eiusdem promotoris causarum. 11.  Abbatibus de Nemore Sanctae Mariae et de Loco coeli, praesens generale Capitulum committit, quatinus se super quibusdam abusibus, ut fertur, contra Ordinis honestatem et omnem sanctimoniam ab inhabitatoribus monasterium de Colbaz, tempore carnisprevii, et aliis temporibus, tam in commessationibus, carnibus, choreis et aliis dissolutionibus, in maximam Dei offensam, populi christiani scandalum, et in animarum suarum permaximum detrimentum, allegantes ipsi Colbacenses esse consuetudines, quae potius corruptiones nuncupari deberent, a multis temporibus convalescentes. Quas si invenerint, et ita invenerint, remedium opportunum apponant, districtissime sub gravissimis poenis omnibus eiusdem monasterii regularibus personis inhibendo, ne de cetero talibus abusibus aut aliis quibuscumque contra Ordinis disciplinam vacent, nec alias quascumque consuetudines faciant aut vacent, praeter consuetudines Ordinis, iuxta tenorem *Chartae charitatis*, praecipiendo eadem auctoritate abbati, priori, cellerario et ceteris omnibus dicti monasterii officiariis sub poenis, abbati suspensionis, et aliis ab officiis suis privationis et gravissimae punitionis, ne similia deinceps fieri permittant, in plenaria Ordinis potestate. 12.  Clamores et querelas abbatis de Nigrolacu graviter ferens praesens generale Capitulum, super eo quod dicebat fratrem Ludovicum Preneraud ius, quod in dicta abbatia de Nigrolacu praetendebat, in favorem et utilitatem protonotarii de Aureavalle, contra Ordinis privilegia et statuta, resignasse. Idem generale Capitulum praecipit omnibus Ordinis regularibus personis, quatinus si sciant quovismodo per quascumque personas habeant Ordinis commissariis requisiti revelare, alias se Ordinis censuras noverint incurrisse. Insuper quia dicto Capitulo constitit evidenter, nonnullos dictae abbatiae de Nigrolacu religiosos multas irreverentias, rebelliones et contradictiones et resistentias Ordinis commissario, necnon contra christianissimi domini nostri regis personam, seu eius officiarios quasi os misisse, quod non decet, in coelum, et alia multa indecentia et rationi ac religionis honestati et puritati inconvenientia commisisse in dicti Ordinis et personarum eiusdem scandalum gravissimum et divinae maiestatis offensam non modicam. Idcirco ipsum Capitulum generale abbatibus de Pratea, de Bonoradio et de Rupibus expresse committit, mandat et praecipit, quatinus se super praedictis et ab eis dependentibus diligenter informent, etiam si opus sit, dicti domini nomine regis secum assumptis officiariis, et omnibus debite cognitis et elucidatis viriliter et exacte, omni favore reiecto, et omnibus postpositis, contra huiusmodi rebelles et dissolutos monachos procedant, ipsos ubicumque repererint carceribus firmissimis usque ad nutum Capituli generalis retrudendo et detinendo, ac aliis punitionibus condignis afficiendo, in ceterorum iniquorum exemplum et terrorem, in plenaria Ordinis potestate. Similiter dictis commissariis et universis Ordinis abbatibus eadem auctoritate praecipit et mandat, quatinus fratrem Ioannem de Mota ubicumque repererint, suis exigentibus demeritis, capiant et incarcerent, usque ad nutum Capituli generalis. 13.  Clamores quorumdam religiosorum de Nigrolacu contra et adversus dominum Claudium de Meshuy, alias de Maulpas, se pro abbate dicti monasterii de Nigrolacu gerentem, generale Capitulum dolenter recipiens una cum articulis suis nominibus subsignatis, iustitiae remedium humiliter requirentium, idem generale Capitulum pacis remedium tribuere, et huiusmodi querelis finem pro viribus ponere cupiens, abbatibus de Bonoradio, de Pratea et de Rupibus, ac unicuique eorum praecipiendo in virtute sanctae obedientiae expresse committit, ut dictis articulis visis et debite ponderatis rebus huiusmodi, prout iuris est diligenter inspectis, partibus reddant iustitiae complementum, in plenaria Ordinis potestate. 14.  Cum sicut accepimus vacanti monasterio B. M. de Claromonte, Cenomanensis dioecesis, per obitum quondam Yvonis Trouson illius ultimi abbatis et possessoris, religiosi illius monasterii, aut quidam ex eis procedere intendentes ad electionem futuri abbatis, ad certam talem qualem postulationem de persona Rmi D. Roberti Guibé asserti cardinalis tunc Redonensis, sine licentia eorum patris abbatis, et alias contra tenorem et formam privilegiorum et diffinitionum nostri Ordinis, excommunicationis sententiam et alias poenas in dictis privilegiis latius declaratas incurrendo propter quas fuerunt dicti postulantes pro illa vice eligendi potestate ipso facto privati, adeo quod ius eidem monasterio providendi de futuro abbate fuerit ad superiorem abbatem immediatum vel eius vicarium devolutum, processissent. Ideoque venerabilis frater noster abbas modernus de Bellabranca, Ordinis et dominorum praedictorum commissarius et vicarius a tunc abbate Claraevallis, monasterium pridem tamquam vacans iure devoluto, dilecto nobis in Christo fratri Ioanni Descepeaulx, presbytero religioso expresse professo nostri iam dicti Ordinis, tamquam benemerito, capaci et idoneo contulisset. Et nihilominus dilectus etiam nobis in Christo frater Ioannes Fabry, etiam presbyter et religiosus professus dicti monasterii de Claromonte, ex certis iustis et legitimis causis ad hoc animum suum moventibus, ut asserebat, electionem de persona dicti fratris Ioannis Descepeaulx rite et legitime iuxta formam statutorum et privilegiorum dicto Ordini concessorum, praedicto abbate Claraevallis ad hoc praesente et auctoritatem praestante, fecisset et celebravisset. Quae quidem electio fuisset postea rite et legitime de eiusdem abbatis Claraevallis auctoritate confirmata et dictus Descepeaulx in possessionem missus, et etiam quod religiosi dicti monasterii aut quidam ex eis, prout asseritur, prolocutionibus praecedentibus et pactis nonnullis illicitis, non sine suspicione simoniacae pravitatis intervenientibus, et aliis illegitimis modis timorem, qui poterat cadere in constantem virum, incutientibus, se iterum congregarunt, et ordine iuris, statutis, privilegiis, et diffinitionibus ipsius Ordinis praetermissis, et ipsis in excommunicatione existentibus, ac ipso facto pro illa vice iure eligendi privatis, leviter, subito et repente negotium electionis ad sanctissimum dominum nostrum Papam et Sedem Apostolicam remisissent, ita tamen, ut a quibusdam asseritur, quod S. D. N. eidem monasterio provideret, et aliquo capaci nostri Ordinis, et non alias, etc. Hinc est quod nos ad quos potestas providendi de monasteriis dicti nostri Ordinis vacantibus ac etiam iure devolutis spectare dignoscitur, attendentes quantum sit dispendiosa monasteriorum et ecclesiarum diuturna vacatio, quamque pericula esse solent omnibus, illos providere cupientes, provisionem dicto fratri Ioanni Descepeaulx per praefatos abbatem Claraevallis et eius commissarium, cum omnibus inde secutis, auctoritate nostra in vim privilegiorum et statutorum Ordinis nostro Ordini concessorum, approbamus, laudamus et ratificamus, supplentes omnes et singulos defectus, si qui forte intervenerint, in quantum possumus et debemus. Et nihilominus monasterium praedictum B. M. de Claromonte, Cenomanensis dioecesis, sive ius super eodem per dictum Rm Guibé praetensum, sive adhuc per obitum dicti quondam fratris Yvonis Trouson, sive per incapacitatem aut incompatibilitatem ipsius Guibé, iure devoluto a tempore notitiae, aut alias quovismodo adhuc vacare noscatur, fueritque ius ad nos devolutum, eidem fratri Ioanni tamquam capaci, sufficientique et idoneo conferimus et donamus, ac de illo etiam providemus, investientes ipsum vel procuratorem suum de eodem monasterio per traditionem praesentium litterarum. Quocirca abbatibus de Bellabranca, de Fonte Danielis et de Campania, et eorum cuilibet in solidum, committimus et mandamus, quatinus ipsum Descepeaulx seu procuratorem suum suo praefato et nomine ipsius in possessionem realem, actualem et corporalem dicti monasterii, fructuumque reddituum et proventuum eiusdem, in quantum opus est, ponant et inducant, vel inductum tueantur et defendant, seu alter eorum ponat et inducat, tueatur et defendat. Datum, etc. Praesentibus, etc. sub sigillo, etc. 15.  Supplicationem fratris Gabrielis Regnier, in sacris litteris baccalarii Parisiensis, religiosi et prioris monasterii B. M. de Vallelucida, alias de Boscheto, in Claramontensi dioecesi, qua requirebat sibi per Ordinis Capitulum generale, de dicto officio prioris in dicto monasterio Vallislucidae, eo quod dictum monasterium erat commendatum, et ideo iurisdictionis onus ad Ordinem pertinebat, provideri, admittit praesens generale Capitulum, et eum verum et indubitatum priorem dicti monasterii ad ea quae priores claustrales in Ordine nostro spectant exercenda, ordinat et instituit per praesentes, omnibus eiusdem monasterii Vallislucidae regularibus personis in virtute sanctae obedientiae, et sub censuris Ordinis praecipiendo, quatinus eidem fratri Gabrieli suo priori humiliter pareant et obediant, in plenaria Ordinis potestate. 16.  Visis litteris comminatoriis et irreverentibus cuiusdam fratris Ricardi Dayssey, monachi monasterii B. M. de Gratia Dei, in Bisuntinensi dioecesi, cum informationibus super vita, moribus, conversatione, furtis sacrilegiis et minis, quibus abbatem suum iniuriose non tantum verbis sed scriptis circumvenit, praesens generale Capitulum talibus abusibus cupiens providere, expresse mandat et praecipit omnibus abbatibus Ordinis, quatinus ubicumque et quantocius poterint, dictum fratrem Ricardum apprehendere poterint, arctissimis mancipent carceribus, et exinde ad Cistercium transmittant ibidem detinendum, et secundum suas exigentias demeritorum puniendum. Quem nihilominus per omnes ecclesias parochiales et alibi ubi viderint expedire, eum apostatam, irregularem et excommunicatum denuntient, et si opus est, a Dioecesano litteras commissorias ad ecclesiarum rectores ut eum talem denuntient, impetrent, in plenaria Ordinis potestate. 17.  Generale Capitulum per certa scripta moderni abbatis et conventus monasterii de Scola Dei debite informatum, quod abbas Claricampi a paucis annis citra quamdam grangiam dictam Tymel in orientali Frisia transmaria situatam, absque facultate et licentia Capituli generalis contra statutum in *Benedictina* contentum alienavit, et cuidam abbatissae monasterii monialium de Tedinga, Ordinis s. Benedicti, vendidit. Eapropter matura super his consilio habito, idem generale Capitulum huiusmodi alienationem seu venditionem omnino revocat, eamque nullius esse vigoris seu momenti diffinit et declarat, abbatibus de Floridocampo et de Sancto Bernardo in Advert, et eorum cuilibet in solidum praecipiens, ut quamprimum fieri poterit, praefatum abbatem de Clarocampo per omnes iuris et iustitiae vias, ac sub censuris Ordinis, compellant quatinus praedictam grangiam ad manus Ordinis reducat seu reduci faciat et procuret. IUDICES 18.  Frater Iacobus abbas Cistercii … *etc.* et est talis : Dominis abbatibus de Firmitate, de Pontigniaco, de Claravalle et de Morimundo, et eorum cuilibet in solidum, praesens generale Capitulum committit, quatinus omnes et singulas Ordinis personas utriusque sexus, seu earum monasteria aut quaecumque loca, quas et quae per testes fide dignos, litteras obligatorias, acta seu legitima documenta, Rmo D. N. eiusque conventui, *etc. ut in forma consueta.* 19.  Ad idem, pro domino de Firmitate committitur abbatibus de Caroliloco et de Belloprato, ut se informent, etc. 20.  Ad idem, etiam pro domino de Pontigniaco, committitur abbatibus de Regniaco, de Quinciaco et de Fonte Ioannis, et cuilibet eorum in solidum. 21.  Ad idem, committitur abbatibus de Caroliloco, de Bullione, de Bonofonte, et cuilibet eorum in solidum pro abbate et monasterio de Boeriis. 22.  Ad idem, dominis abbatibus de Longovado et de Moris. 23.  Frater Iacobus, abbas Cistercii, *etc.* et est talis : Ad aures Capituli generalis querulose conquaerentes quidam de religiosis monasterii de Nigrolacu contra et adversus dominum Claudium du Mesuy, alias de Maupas, se pro abbate dicti monasterii de Nigrolacu gerente, quosdam articulos suis nominibus subsignatos miserunt iustitiae et nostrae provisionis remedium humiliter requirentes. Quibus querelis ipsum Capitulum pro viribus cupiens providere, abbatibus de Bonoradio, de Landesio et de Rupibus, de Curia Dei, de Vallelucenti, de Elemosina, et duobus eorum in solidum, praecipiendo in virtute sanctae obedientiae expresse committit ut dictis articulis visis et rebus, prout iuris est, diligenter inspectis et examinatis, partibus reddant iustitiae complementum, in plenaria Ordinis potestate. Datum *etc.* (*cf. supra n°  13). 24.  Generale Capitulum lamentabiliter deplorans desolationes membrorum Ordinis in partibus Bohemiae constituti velut ovium inter lupos vellera depredantes et pericula, attamen quia non tantum damnum est partem perdere quam totum, ideo consentit quod medietatem possessionum monasterii de Nepomuk in Bohemia relinquant dominis de Stella in perpetuum possidenda, hoc pacto videlicet, quod dictum monasterium aliam medietatem in perpetuum et absque contradictione quacumque possidebit et gaudebit, necnon a sexaginta millium ducatorum proscriptione et arreragiis omnibus omnino quittum et absolutum remanebit. De quibus omnibus dicti domini de Stella, et unusquisque eorum super hiis et pro altero eorum requisiti sive requisitus plenam quittantiam adversus omnes et quascumque personas portare tenebuntur. Qui domini barones de Stella hanc compositionem seu tractatum et Capituli generalis consensum per regiam maiestatem domini regis, ac etiam per Summum Pontificem facient confirmari. Cuius diffinitionis executionem dictum praesens generale Capitulum abbatibus de Ebraco et de Fonte salutis committit in plenaria Ordinis potestate. 25.  Generale Capitulum tam antiquam dicti Ordinis unitatem illibatam et indivisam conservare desiderans, praecipit et mandat omnibus eiusdem Ordinis regularibus personis, quatinus sub gravissimis poenis et censuris Ordinis, ne qui sub praetextu cuiuscumque coloris per quoscumque Ordinis personas directe vel indirecte, per se vel per alios imprimant aut imprimi faciant, procurent seu consentiant, quoscumque libellos absque licentia Rmi D. N. Cisterciensis, aut ab eo deputatorum ; si qui iam inveniantur alias impressi abiiciantur, et maxime processionarius noviter impressus intitulatus *Processionarius secundum Ordinem Cisterciensem et Claraevallensem*. Qui titulus et ei similes deleantur ne sapere Ordinis divisionem ac scissuram videantur, alias se noverint Ordinis censuras incurrisse, iuxta diffinitionem anno Domini 1504 factam, quae incipit : Ad tollendam iam, proh dolor ! in Ordine nostro magnam difformitatem, etc. Et ne in posterum talia committantur, omnibus eiusdem Ordinis sub eisdem poenis prohibet, ne quis quascumque intitulationes in Ordine nisi nomine Cisterciensis, prout in *Charta charitatis* expressum est, allegare praesumant. 26.  Generale Capitulum debite informatum de rebellione facta Rmo D. N. Cisterciensi per abbatem de Longovillari et fratrem Petrum de Tuscha religiosum Savigniaci, cum idem Rmus D. N. Cistercii nuperrime visitationis officium in monasterio de Longovillari, auctoritate totius Ordinis, exercere vellet, eidem Rmo ingressum in dictum monasterium denegando, tales abusus nolens quovismodo tolerare, sed eos pro viribus reprimere et propulsare cupiens, totum processum eiusdem Rmi contra dictos abbates de Longovillari et fratrem Petrum de Tuscha ratificans et approbans, mandat et praecipit abbatibus de Caroliloco, de Belloloco, de Caricampo, et duobus eorum, quatinus omni dissimulatione semota, et quam brevissime fieri poterit, adversus huiusmodi rebelles auctoritate totius Ordinis procedant, eos et eorum quemlibet iuxta demerita acriter puniendo, et si casus exegerit, praefatum abbatem a sua dignitate abbatiali privando et destituendo seu suspendendo, praedictumque de Tuscha excommunicatum declarari ac carceribus mancipari faciendo usque ad aliam dicti generalis Capituli dispositionem. Insuper quia occasione huiusmodi faciendae visitationis per dictum Rmum, episcopus Abrincensis commendatarius dicti monasterii de Savigniaco, a quo immediate dependet ipsum monasterium de Longovillari, necnon praefatus abbas de Longovillari intentaverunt processum, casus novitatis adversus ipsum Rmum, trahentes eum propterea in causa coram iudicibus saecularibus, idem generale Capitulum ordinat, statuit et diffinit quod ipsis omnibus viis et modis possibilibus expensis Ordinis obvietur et resistatur. 27.  Quia praesens generale Capitulum multipliciter annis retroactis fuit vexatum propter multitudinem litterarum dominorum principum Germaniae, per personas Ordinis impetratarum, contra diffinitionem anno praeterito factam, necnon contra Ordinis et Capituli generalis instituta super erectione et constructione cuiusdam collegii novi ; ideo idem generale Capitulum sub censuris Ordinis prohibet omnibus Ordinis nostri regularibus personis, ne huiusmodi litteras a quibuscumque dominis principibus procurare praesumant. TRACTATUUM CONFIRMATIONES 28.  Abbatibus de Recluso, de Pietate, de Regniaco et de Moris, praesens generale Capitulum et duobus eorum in solidum, committit, aut cuilibet eorum in solidum, quatinus bene et diligenter et debite se informent, super quodam tractatu facto per bonae memoriae fratrem Bernardum, quondam abbatem de Ripatorio, de quodam gagnagio vulgariter nuncupato Fontenerii, et si invenerint huiusmodi tractatum seu contractum fore factum in damnum et praeiudicium praedicti monasterii, eumdem tractatum cassent, destruant et annullent, in plenaria Ordinis potestate, cum potestate absolvendi omnes et quascumque illius monasterii personas regulares a iuramento et aliis obligationibus. Si autem eumdem tractatum seu contractum rationabilem ipsique monasterio utilem fore invenerint, illum cum suis clausulis et conditionibus approbent, ratificent et confirment, cum praedicta et plenaria ipsius Ordinis potestate. 29.  Ad idem, pro domino de Recluso. — Abbatibus de Charmeya et de Pietate praesens generale Capitulum committit, ut se debite informent super quodam tractatu per defunctum abbatem de Recluso et suum conventum, cum quibusdam colonis seu laboratoribus, de quodam manso seu gagnagio vulgariter nuncupato Les estas de Lachem, et si praedictum, *etc.* 30.  Ad idem, conceditur pro abbate de Bellobecco. — Ad idem, pro abbate de Sancto Andrea. — Ad idem, pro abbate de Loco Dei in Pontino. — Ad idem, pro abbate de Ripatorio. 31.  Ad idem, abbati de Bonavalle et Lococrescenti super quodam tractatu inito et passato inter venerabiles coabbatem nostrum et conventum de Gratia Dei, in Bisuntinensi dioecesi, ex una, et Ioannem Crulot de Luzen les Orcams et suos consortes et pensionarios, quatinus debita inquisitione facta prout iustum fuerit, confirment vel infirment auctoritate Capituli generalis. 32.  Generale Capitulum sufficienter informatum de tractatu inito et passato inter abbatem et conventum de Loco Dei in Ponthino, et comitem Dauson, super celebratione unius missae quotidianae, qui comes aliqua in contractu contenta eisdem in recompensam donat, ratificat et approbat, in plenaria Ordinis potestate. 33.  Ad idem, pro eodem Loco Dei ex una, et praetactum Carolum Dartoys comitem Dauson, prout in litteris super hoc confectis continetur, praesens generale Capitulum ratificat et approbat. 34.  Ad idem, pro eodem abbate et conventu eiusdem monasterii cum dominis Ludovico Bonnol milite, domino de Tenbrone, Ioanne domino de Mares, magistro Fremino Briel, executoribus dominae Iulianae de Moissy defunctae, cuiusdam fundationis in eodem monasterio pro ea singulis hebdomadis faciendae, prout continetur in litteris. 35.  Tractatum initum et passatum inter Rmum D. N. Cisterciensem et abbatem de Bellabranca anno 1508 factum apud Parisios, cui haec praesens diffinitio annectitur, praesens generale Capitulum secundum omnes clausulas in eo contentas ratificat et approbat. 36.  Tractatum initum et passatum inter eumdem Rmum D. N. Cisterciensem, eiusque conventum et Capitulum generale ex una, et dominum Ioannem de Mesuy, abbatem monasterii de Bellabranca, in Senonensi dioecesi, pro eo et suis successoribus parte ex altera, praesens generale Capitulum tamquam iustum in omnibus suis partibus ratificat, approbat et confirmat, in plenaria Ordinis potestate. SUFFRAGIA 37.  Capitulum generale pro compassionis affectu condolens ruinis et desolationibus ecclesiae parochialis … omnibus et singulis Christi fidelibus, qui ad relevationem dictae ecclesiae manus porrexerint adiutrices, idem generale Capitulum plenariam participationem omnium et singulorum bonorum spiritualium eis concedit et donat, usque ad decennium, in plenaria Ordinis potestate. 38.  Attentis per generale Capitulum charitativa humanitate et benevolentia, quibus egregii ac magnifici viri domini ac magistri … Duprat, primus praesidens, et Theobaldi Baillet, praedictae curiae secundus praesidens, erga personas et loca Ordinis affici dignoscuntur, ad instantiam Rmi D. N. Cisterciensis ac abbatis Caroliloci, eisdem plenariam confert omnium bonorum spiritualium Ordinis participationem et associationem. 39.  Ad instantiam abbatis de Rigniaco, conceditur simile suffragium honorabilibus viris dominis Antonio de Vezon et Guillelmo Durandi, et uxoribus eorumdem. 40.  Ad instantiam dicti abbatis, conceditur simile suffragium nobili honestaeque dominae dominae Ioannae de Rochefort, relictae nobilis viri Georgii de Chaudio, et eius liberis. ELECTIONUM CONFIRMATIONES 41.  Electionem, promotionem et institutionem, fratris Valentini ad dignitatem abbatialem monasterii de Lenyn, confirmat, ratificat et approbat, in plenaria Ordinis potestate. 42.  Electionem, institutionem, promotionem et installationem fratris Ludovici de Hesion Episcopi ad dignitatem abbatialem monasterii B. M. de Cheminione, in Catalaunensi dioecesi, in praesentia patris abbatis factam, tamquam ratam et canonicam approbat, ratificat, in plenaria Ordinis potestate. 43.  Provisionem factam monasterio de Fonte Guillelmi de persona fratris Ioannis Morelli, monachi de Faesia, ad dignitatem abbatialem dicti monasterii de Fonte Guillelmi, per dominum Pontigniaci factam, praesens generale Capitulum ratificat, approbat et confirmat. 44.  Electionem et promotionem fratris Iacobi Pelzin ad dignitatem abbatialem monasterii B. M. de Colbaz, in dioecesi Caminensi, in ducatu Stetinensi, Ordinis nostri Cisterciensis, per conventum dicti monasterii de Colbaz, in praesentia commissarii Ordinis celebratam, approbat, ratificat et confirmat, in plenaria Ordinis potestate. * * * 45.  Quia propter multiplicitatem, … *etc. ut in anno* 1506, n° 30. 